**RELACION**

**PËR**

**PROJEKTVENDIMIN**

**“PËR**

**SHPALLJEN “PEIZAZH I MBROJTUR UJOR/TOKËSOR RRUSHKULL”, KATEGORIA V”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi është miratimi për shpalljen e ekosistemit natyror “Rrushkull”, Peizazh i Mbrojtur, kategoria e V-të e zonave të mbrojtura me sipërfaqe prej 579,53 ha, bazuar në vlerat natyrore, të biodivesitetit, të mbulesës vegjetative, vlerat biologjike, kulturore, historike e trashëgimore, që ka në tërësi ky ekosistem natyror.

Po ashtu, me ndryshimet e fundit që ka pësuar ligji nr. 81/2017 *“Për zonat e mbrojtura*” është parashikuar që kategoria e peizazhit të mbrojtur krijon mundësi për zhvillime bashkëkohore si veprimtari turistike/agroturistike apo veprimtari të tjera ekonomike të qëndrueshme, miqësore me biodiversitetin.

Duke qenë se jemi në kushtet se Peizazh i Mbrojtur “Rrushkull”, është shpallur me Urdhrin nr. 2, datë 26.12.1995, të Ministrisë së Bujqësisë, “Për krijimin e rezervatit të gjuetisë dhe të qendrës së mbarështrimit të faunës së egër”, nuk është me përputhje me parashikimet e ligjit *Nr. 81/2017 “Për zonat e mbrojtura*” dhe ndryshimet që ka pësuar lidhur me parashikimin e elementeve tekniko formale të kategorisë së peizazhit.

Për sa vijon janë përcaktuar kriteret dhe treguesit natyror të biodiversitetit për peizazhin e mbrojtur, duke u mbështetur në objektivat kryesore që synohen të arrihen, si dhe në përcaktimin e ekosistemeve, habitateve dhe llojeve të florës dhe faunës së egër me status mbrojtjeje.

Qëllimi i këtij projektvendimi është gjithashtu përcaktimi i tipologjisë së veprimtarive të lejuara dhe të ndaluara për sa është e mundur për zhvillime bashkohore në peizazhet natyrore, si veprimtari turistike/agroturistike apo veprimtari të tjera ekonomike të qëndrueshme, miqësore me biodiversitetin.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektakt ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike. Gjithashtu, projektvendimi nuk është i parashikuar në programin e përgjithshëm analitik të projektakteve për vitin 2024.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji nr. 21/2024 “*Për disa shtesa dhe ndryshime në Ligjin Nr. 81/2017 “Për zonat e mbrojtura*”, në nenin 74 “Dispozita kalimtare”, në pikën 4 dhe 5 citon:

*4. Brenda 6 muajve nga hyrja në fuqi e këtij ligji, Këshilli i Ministrave, Ministria përgjegjëse për zonat e mbrojtura dhe KKT marrin masa të sigurojnë konformitetin e elementëve tekniko- formal të vendimeve të shpalljes së zonave të mbrojtura me parashikimet e këtij ligji.*

*5. Brenda 18 muajve nga hyrja në fuqi e këtij ligji, Këshilli i Ministrave, Ministria përgjegjëse për zonat e mbrojtura miratojnë aktet e nevojshme për shpalljen e zonave të mbrojtura në përputhje me parashikimet e këtij ligji.”*

Përsa më sipër, nga Ministria e Turizmit dhe Mjedisit është marrë iniciativa për përputhjen me parashikimet e reja ligjore në ligjin për zonat e mbrojtura. Për më tepër, në kushtet aktuale, doli si nevojë e domosdoshme rishikimi i ekosistemit “Rrushkull”, pasi ky ekosistem përfaqëson kategorinë e V, sipas klasifikimit të IUCN dhe si i tillë krijon mundësi për zhvillime të qëndrueshme miqësore me biodiversitetin. Kjo kategori detyrimisht sjell nevojën për heqjen e nënzonave, një nga ndryshimet thelbësore në zonën e peizazheve natyrore. Po ashtu, në zbatim të parashikimeve të reja ligjore për peizazhet natyrore, në projektvendim synohet përcaktimi i elementeve tekniko formalë.

Në një kompleksitet të tillë të pasurisë dhe trashëgimisë natyrore, AKZM dhe strukturat e saj në nivel vendor, janë ngarkuar me përgjegjësi për përballimin e sfidave aktuale dhe të perspektivës lidhur me menaxhimin efektiv të ZMM.

Kryerja e një analize të hollësishme për identifikimin, studimin/vlerësimin, mbrojtjen dhe monitorimin e vazhdueshëm të ZMM, sipas kërkesave dhe standarteve ndërkombëtare dhe praktikave më të mira të vendeve evropiane, doli si nevojë për të ngritur një sistem përfaqësues e të qëndrueshëm të zonave të mbrojtura mjedisore, duke synuar përmirësimin dhe konsoludimin e menaxhimin e tyre, për të arritur objektivat e ruajtjes së biodiversitetit dhe të trashëgimisë natyrore.

Edhe për ekosistemit ujor/tokësor “Rrushkull”, studimi i kryer nxori në pah gjendjen aktuale ekzistuese, duke evidentuar qartë nevojën për përditësimin e kufijve dhe të përdorimit të territorit.

Përpos kësaj, studimi mundësoi një vlerësim dhe analizë të thelluar të biodiversitetit në të gjithë zonën, çka lehtëson shkëmbimin e vazhdueshëm të informacionit, në përshtatje me standartet ndërkombëtare.

Studimi i kryer krijoi mundësinë për përgatitjen e hartës të konsoliduar të Peizazhit të Mbrojtur “Rrushkull” e cila me vendim nr. 10, datë 28.12.2020 të KKT-së “*Për miratimin e kufijve të zonave të mbrojtura*”, u miratua si një shtesë e veçantë (lajer), duke i dhënë kështu më shumë fuqi ligjore sistemit të zonave të mbrojtura.

Vlerësimi që i është bërë sistemit të ZMM, ndihmon strukturat përkatëse të MTM dhe të AKZM në hartimin e dokumentave strategjike, lidhur me mbrojtjen e natyrës apo Dokumentit Strategjik të Politikave të Mbrojtjes së Biodiversitetit. Gjithashtu, ai është një mbështetje e mirë për hartimin të planit të menaxhimit të zonës së mbrojtur, me qëllim përcaktimin dhe përshkrimin e masave për përmirësimin e gjendjes së biodiversitetit.

Procesi i vlerësimit të zonës u realizua, pas grumbullimit dhe shqyrtimit të gjendjes ekzistuese të natyrës dhe biodiversitetit, analizimit dhe shqyrtimit të kufirit të zonës së mbrojtur nëpërmjet konsultimeve me komunitetet e zonave dhe aktorët e tjerë të interesuar (akademikët, shoqërinë civile, shoqatat mjedisore etj).

Gjatë këtij procesi është analizuar me hollësi përdorimi i sipërfaqes apo i mbulesës vegjetative, bazuar në klasifikimin Corine Land Cover (Coordination of Information on the Environment), i prodhuar nga Agjencia Evropiane e Mjedisit (EEA), pasi sipas të dhënave trashëguar nga planet e mbarështrimit kryer me metoda të vjetra ka patur shumë mangësi dhe mospërputhje me gjendjen reale në terren për ish-zonën e mbrojtur të Rezervatit Natyror të Menaxhuar “Rrushkull”.

Në përcaktimin e mbulesës janë përjashtuar ekosistemet jonatyrore si urbane, industriale, minerare, infrastruktura ndërtimore, zonat e gjelbra urbane, tokat bujqësore, vreshtat, ullishtet etj.

Nga vlerësimi i përditësuar, ekosistemit natyror në këtë territor, është përmirësuar duke shtuar vlerat e natyrës dhë të biodiversitetit, është vlerësuar se ky ekosistem natyror përfaqëson kategorinë e V-të të zonave të mbrojtura “Peizazh i Mbrojtur”, sipas klasifikimit të IUCN-së.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi i Këshillit të Ministrave, propozohet në mbështetje të nenit 100 të Kushtetutës dhe pikave 2 dhe 3 të nenit 10 si dhe të nenit 20, të ligjit nr. 81/2017 “Për zonat e mbrojtura”, si dhe është në përputhje me nenin 36/1 dhe pikat 4 dhe 5 të nenit 74, të ligjit nr.81/2017 “Për zonat e mbrojtura”, i ndryshuar me ligjin nr. 21/2024 “Për disa shtesa dhe ndryshime në Ligjin Nr. 81/2017 “Për zonat e mbrojtura”.

**V. VLERËSIMI I SHKALLËS SË PËRAFRIMIT ME *ACQUIS E BE* (PËR PROJEKTAKET NORMATIVE)**

Projektakti nuk synon përafrim me legjislacionin e Bashkimit Evropian.

**VI. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi ngarkohen MTM dhe AKZM/AdZM në qarqe dhe organet përkatëse të vetëqeverisjes vendore.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi është hartuar në 8 nene ku janë përcaktuar të gjithë elementët tekniko formal të peizazhit të mbrojtur si dhe shtojcat bashkëlidhur. Konkretisht:

Në pikën 1 është parashikuar shpallja dhe objekti i peizazhit të mbrojtur. Sqarojmë se zona natyrore “Rrushkull” kategoria e V (IUCN), është shpallur me urdhër të Ministrisë së Bujqësisë, nr. 2, datë 26.12.1995. Zona është pjesë e rrjetit IBA. Në sipërfaqen e peizazhit përfshihen edhe 2km gjatësi të Lumit Erzen. Zona e Mbrojtur lagunore “Rrushkull” ndodhet në bregdetin e Adriatikut, në pjesën perëndimore të Shqipërisë, në hapësirën midis Kepit të Rodonit dhe Bishtit të Pallës, brenda hapësirës së Gjirit të Lalzit. Shtrihet në të dy anët e Grykëderdhjes së Lumit Erzen, nga grykëderdhja e përroit të Tarinit deri tek Bishkamza. Laguna e Bishtrakut, Godullës, grykëderdhja e Lumit të Erzenit janë sipërfaqet më të rëndësishme të kësaj zone. Sipas ndarjes klimatike të Shqipërisë, zona bën pjesë në nënzonën mesdhetare fushore qendrore. Rajoni aktualisht preket nga një erozion i jashtëzakonisht i madh i bregut detar. Për këtë flasin ngushtimi i vazhdueshëm i plazheve ranore, nga 150-200m gjerësi para 35-45 vjetëve, në rreth 10-20m në gjendjen e sotme, madje në sektorë të veçantë edhe 2-5m; zhdukje e plotë në disa sektorë e brezit të dunave, duke treguar se deti ka përparuar rreth 350-400 m.

Në pikën 2 është parashikuar qëllimi i këtij vendimi i cili konsiston në ruajtjen dhe mbrojten e vlerave peizazhistike të zonës së mbrojtur mjedisore dhe përbërësve të rëndësishëm të biodiversitetit dhe të natyrës në to. Sqarojmë se ka vlera të veçanta natyrore, të biodiversitetit, formacionet gjeomorfologjike dhe veçoritë e peizazhit që kanë luan një rol të rëndësishëm në mbështetjen e politikave lokale, kombëtare dhe ndërkombëtare për biodiversitetin. Shërben, gjithashtu, dhe si vend për kërkime shkencore, ruajtjen e florës dhe të faunës së egër, sigurimin e shërbimeve mjedisore, edukimin, ekoturizmin dhe rekreacionin. Bazuar në përditësimet për zonën e mbrojtur “Rrushkull” janë evidencuar 11 tipe, habitatesh natyror, sipas Listës së Habitateve të NATURA 2000, prej të cilave 4 tipe habitatesh, janë të listuara si prioritare, të cilët kërkojnë masa specifike për ruajtje. Sipas studimeve, numërohen rreth 171 lloje të shpendëve të egër, prej të cilëve 104 lloje janë pjesë e “shtojcës II” të Konventës së Bernës, 61 lloje janë pjesë e “shtojcës III” të po kësaj konvente. Zona është rëndësishme për peshkim, si vend frekuentimi nga Breshkat detare (Caretta caretta dhe Chelonia mydas), etj. Grykëderdhja e Erzenit ka rëndësi për peshqit, që riprodhohen në ujëra të ëmbla.

Në pikën 3 është parashikuar shkalla e III e mbrojtjes, e cila është shkalla e mbrojtjes që ka si funksion ruajtjen e natyrës dhe të biodiversitetit në harmoni me zhvillimin e veprimtarive social-ekonomike e turistike, të infrastrukturës për banorët e zonës dhe komunitetin e biznesit.

Në pikën 4 është parashikuar tipologjia e veprimtarive të ndaluara në peizazhin e mbrojtur.

Në pikën 5 është parashikuar tipologjia e veprimtarive të lejuara në peizazhit të mbrojtur në përputhje edhe me parashikimet e pikës 5 të ligjit.

Në pikën 6 parashikohet detyrimi i hartimit të planit të menaxhimit brenda 2 viteve nga data e hyrjes në fuqi të këtij vendimi dhe mënyra e hartimit të tij.

Në pikën 7 është parashikuar që Administrata e Zonave të Mbrojtura të Qarkut Durrës është përgjegjëse për administrimin/ menaxhimin e territorit të Peizazhit të Mbrojtur.

Në pikën 8 janë parashikuar institucionet përgjegjëse si dhe shfuqizimi i Urdhërit nr. 2, datë 26.12.1995, i Ministrisë së Bujqësisë, “Për krijimin e rezervatit të gjuetisë dhe të qendrës së mbarështrimit të faunës së egër”.

Gjithashtu në shtojcën 1 jepet Tabela 1, ku jepen të dhëna mbi sipërfaqen e “Peizazhit të Mbrojtur” të përshkruar sipas mbulesës, janë përdorur emërtimet të përdorimit të territorit si: pyje, sipërfaqe heterogjene bujqësore, sipërfaqe me mbulesë të pakët, shkurre dhe kullota, në shtojcën 2 jepet harta e peizazhit të mbrojtur si dhe në shtojcën 3 jepen koordinatat e peizazhit të mbrojtur.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është propozuar nga MTM/AKZM pas miratimit të hartës të konsoliduar të Peizazhit të Mbrojtur “Rrushkull” e cila me vendim nr.10, datë 28.12.2020 të KKT-së “Për miratimin e kufijve të zonave të mbrojtura”, u miratua si një shtesë e veçantë (layer), duke i dhënë kështu më shumë fuqi ligjore sistemit të zonave të mbrojtura.

Sa i përket procesit të konsultimit publik të këtij projektvendimi, sqarojmë se procesi i konsultimit për rishikimin e të gjitha zonave të mbrojtura ka filluar qysh në vitin 2018 ku janë zhvilluar në të 12 qarqet e vendit rreth 44 takime e konsulta. Vëmendje e veçantë i është kushtuar konsultimit me grupet e shoqërisë civile dhe përfaqësuesit e botës akademike. Gjatë gjithë këtyre takimeve janë mbledhur një numër i madh propozimesh të rëndësishme për rishikimin, ndryshimin apo zgjerimin e kufijve të zonave të mbrojtura si dhe shpalljen e zonave të reja të mbrojtura. Këto mendime e sugjerime të ardhura, janë reflektuar në mënyrën më të mirë të mundshme në draftin e paraqitur të projektvendimit.

Projektvendimi do të publikohet edhe në rregjistrin elektronik të konsultimit publik dhe do dërgohet për mendim në ministritë e linjës, konkretisht në Ministrinë e Financave, Ministrinë e Bujqësisë dhe Zhvillimit Rural, Ministrinë e Drejtësisë, Ministrinë e Infrastrukturës dhe Energjisë, Ministrinë e Brendshme, Ministrinë e Ekonomisë, Kulturës dhe Inovacionit, Ministrit të Shtetit për Pushtetin Vendor dhe në Agjencinë Shtetërore të Kadastrës.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektakt nuk ka efekte financiare.

**M I N I S T R I**

**MIRELA KUMBARO FURXHI**